- 2.3.5. хоёр болон түүнээс доошгүй удаа нийтэд санал болгон бонд гаргаж байсан бол үндсэн болон хүүгийн нийт төлбөрийг бүрэн төлж дууссанаас хойш 12 сар өнгөрөөгүй .
- 2.4. Бонд гаргагчид Засгийн газар, эсхүл энэ журмын 2.1- д заасан шалгуурыг хангасан гуравдагч этгээд баталгаа гаргасан бол тухайн этгээдэд энэ журмын 2.1.1 дэх заалт хамаарахгүй.
- 2.5. Бонд гаргагч нь бондын үүргийн гүйцэтгэлийг хангах өөрийн, эсхүл гуравдагч этгээдээс тусгайлан гаргасан барьцаа, баталгаа, батлан даалттай байж болох бөгөөд энэ журмын 2.6 - д зааснаас бусад тохиолдолд барьцаа хөрөнгө нь бонд гаргагчийн гаргасан, энгийн хувьцаа эсхүл түүнд хөрвөх нөхцөлтэй үнэт цааснаас бусад төрлийн эд хөрөнгө болон эдийн бус хөрөнгийн хэлбэртэй байна.
- 2.6. Бонд гаргагч нь нээлттэй хувьцаат компани бол тухайн компанийн хувьцаа эзэмшигч нь өөрийн эзэмшлийн хувьцаагаар батлан дааж болох бөгөөд батлан даах хувьцаа нь бонд гаргагчийн нийт гаргасан энгийн хувьцааны 50 хувиас дээшгүй байна.
- 2.7. Энэ журмын 2.6 - д заасны дагуу батлан даасан хувьцааны үнэлгээг тогтоохдоо арилжаа эрхлэх байгууллагын албан ёсны мэдээнд тусгасан сүүлийн зургаан сарын жигнэсэн дундаж ханшийг харгалзах бөгөөд барьцаалах үнэлгээ нь тухайн хувьцааны үнэлгээний 70 хувиас илүүгүй байна.
- 2.8. Бонд гаргагч нь дотоодын эсхүл олон улсад хүлээн зөвшөөрөгдсөн эрх бүхий байгууллагаар санхүүжих чадавхын зэрэглэл тогтоолгосон бол үүргийн гүйцэтгэлийг хангах баталгаа болгож эд хөрөнгө болон эдийн бус хөрөнгийг барьцаалахгүй байж болно.
- 2.9. Бонд гаргагч нь энэ журамд заасан шаардлагыг хангаагүй бол Хороо бондыг бүртгэхээс татгалзах ба татгалзсан шалтгаан, нөхцөлийг тодорхой тусган бонд гаргагчид энэ тухай бичгээр мэдэгдэнэ.

## ГУРАВ. БОНДЫГ БҮРТГҮҮЛЭХ ХҮСЭЛТ ГАРГАХ, ХҮСЭЛТИЙГ ХЯНАХ, БҮРТГЭХ, ӨӨРЧЛӨЛТ ОРУУЛАХ, БҮРТГЭЛЭЭС ХАСАХ

- 3.1. Бонд гаргагч нь нийтэд санал болгохыг зөвшөөрсөн үнэт цаасны бүртгэлд бондыг бүртгүүлэх хүсэлтийг Хороонд гаргахдаа дараах баримт бичгийг хүргүүлнэ:
- 3.1.1. албан хүсэлт, бондыг бүртгүүлэх өргөдөл /Хавсралт 1/;
- 3.1.2. арилжаа эрхлэх байгууллагын 'Бүртгэв' тэмдэглэл бүхий бондын танилцуулга

/2 эх хувь/;

- 3.1.3. андеррайтерийн компанитай байгуулсан гэрээ, Хороонд гаргасан андеррайтерийн тодорхойлох захидал;
- 3.1.4. хүсэлт гаргахаас өмнөх сүүлийн 6 сараас дээшгүй хугацааны санхүүгийн тайланд дүгнэлт гаргасан аудиторын Хороонд гаргасан тодорхойлох захидал;
- 3.1.5. бонд гаргагчид гуравдагч этгээд барьцаа, баталгаа, батлан даалт гаргасан бол талуудын байгуулсан гэрээ;
- 3.1.6. зохицуулалтын үйлчилгээний хөлс болон улсын тэмдэгтийн хураамж төлсөн тухай төлбөрийн баримт.
- 3.2. Нийтэд санал болгон гаргасан бонд нь Хороонд бүртгэлтэй байгаа хуулийн этгээд болон нээлттэй хувьцаат компанийн хаалттай хүрээнд шинээр гаргах бондыг бүртгүүлэх хүсэлтийг Хороонд гаргахдаа дараах баримт бичгийг хүргүүлнэ:
- 3.2.1. албан хүсэлт, бондыг бүртгүүлэх өргөдөл /Хавсралт 2/;
- 3.2.2. бонд гаргагчийн хаалттай хүрээнд бонд гаргахтай холбоотой эрх бүхий этгээдийн шийдвэр;
- 3.2.3. гуравдагч этгээд барьцаа, баталгаа, батлан даалт гаргасан бол тухайн барьцаа, баталгаа, батлан даалттай холбоотой эрх бүхий этгээдийн шийдвэр, бонд гаргагчтай байгуулсан гэрээ;
- 3.2.4. биржийн бус зах зээлийн арилжаанд оруулахыг зөвшөөрсөн үнэт цаасны бүртгэлд бүртгэсэн тухай мэргэжлийн холбооны шийдвэр;
- 3.2.5. зохицуулалтын үйлчилгээний хөлс төлсөн тухай төлбөрийн баримт.
- 3.3. Монгол Улсад бүртгэгдсэн хуулийн этгээд нь гадаад улсын хөрөнгийн биржид бондоо бүртгүүлэх бол дараах баримт бичгийг Хороонд хүргүүлж, мэдэгдэнэ:
- 3.3.1. албан бичиг, мэдэгдэл /Хавсралт 3/;